el en el el el el el el en el el el el el el ia en el el el el el el el el el el el el el el el el el el el en el en el el el el el en el el de el de el de el de el de el en en el el el el el el el el el el el el el el el el el en el en el el en
Στεκόμαστε μαζί με τον δημοσιογράφο Τάσο Σαραντή ενάντια στις άδικες διώξεις & τις αγωγές SLAPP - Αυτενέργεια
Ολοένα και συχνότερα, δημοσιογράφοι διώκονται για δημοσιοποίηση αληθών ειδήσεων και ενεργοί πολίτες καλούνται να πληρώσουν για ειρηνικές διαμαρτυρίες και κινητοποιήσεις προάσπισης του περιβάλλοντος. Η τακτική αυτή με αθέμιτη χρήση αγωγών αστικού και ποινικού δικαίου για τη φίμωση δημοσιογράφων, ΜΚΟ και της κοινωνίας των πολιτών χρειάζεται να ανακοπεί προκειμένου να θωρακιστεί ο δημόσιος διάλογος από αδικαιολόγητες παρεμβάσεις.
Ο όρος αγωγή SLAPP (Strategic lawsuits against public participation ή Στρατηγικές αγωγές κατά της συμμετοχής του κοινού) αναφέρεται στις αβάσιμες μηνύσεις ή αγωγές που κατατίθενται από ισχυρά πρόσωπα ή εταιρείες ενάντια σε πολίτες, οργανισμούς και δημοσιογράφους που εκφράζουν κριτική σχετικά με ζήτημα δημοσίου ενδιαφέροντος. Ο στόχος είναι ο εκφοβισμός όσων ασκούν κριτική μέσω της ηθικής και οικονομικής εξουθένωσής τους.
– Τρεις αγωγές των εταιρειών του ομίλου «ΟΝΕΧ», που διαχειρίζονται το ναυπηγείο της Σύρου, εναντίον του Παρατηρητηρίου Ποιότητας Περιβάλλοντας Σύρου (ΠΠΠΣ). Το ΠΠΣΠ, που ιδρύθηκε τον Ιούνιο του 2020, ανέπτυξε μια σειρά δράσεων για τη θαλάσσια και ατμοσφαιρική ρύπανση στην Ερμούπολη, καθώς και για την ύπαρξη βαρέων τοξικών μετάλλων στο λιμάνι της. Το ΠΠΠΣ δέχτηκε τον Νοέμβριο μια πρώτη αγωγή ύψους 1.000.000 ευρώ από τον όμιλο ΟΝΕΧ για συκοφαντική δυσφήμιση, διαφυγόντα κέρδη και ηθική βλάβη και εν συνεχεία άλλες δύο ανάλογες αγωγές (ύψους 1.000.000 η καθεμία) https://edromos.gr/ochi-sti-fimosi-ton-politon-tis-syrou-apo-tin-onex/
– Η αγωγή που κατέθεσε ο Ευστάθιος Λιάλιος, υψηλόβαθμο στέλεχος της εταιρείας «Ελληνικός Χρυσός», με την οποία απαιτεί αποζημίωση 100.000 ευρώ για ρεπορτάζ της δημοσιογράφου Σταυρούλας Πουλημένη (με απειλή προσωπικής κράτησης της δημοσιογράφου, αν δεν καταβληθούν) και το site alterthess της Θεσσαλονίκης υποστηρίζοντας ότι το ρεπορτάζ («Δύο υψηλόβαθμα στελέχη της Ελληνικός Χρυσός καταδικάστηκαν για ρύπανση του νερού στην Β. Χαλκιδική») συνιστά παράνομη επεξεργασία των προσωπικών του δεδομένων χωρίς τη συναίνεσή του, ότι προσβάλλει βάναυσα την προσωπικότητά του, ότι του προξένησε ψυχική ταραχή και ψυχικό άλγος και ότι υπέστη ηθική βλάβη. Το ρεπορτάζ αφορούσε την καταδίκη του ενάγοντα αλλά και ενός δεύτερου υψηλόβαθμου στελέχους της «Ελληνικός Χρυσός» σχετικά με ρύπανση των επιφανειακών υδάτων και υποβάθμιση του περιβάλλοντος της βορειοανατολικής Χαλκιδικής μέσα από μια σειρά παραβιάσεων της περιβαλλοντικής νομοθεσίας. Η αγωγή, που θα εκδικαστεί στις 3/3/2022 δεν κάνει πουθενά λόγο για συκοφαντική δυσφήμιση ή ψευδείς ειδήσεις. https://alterthess.gr/dyo-ypsilovathma-stelechi-tis-ellinikos-chrysos-katadikastikan-gia-rypansi-toy-neroy-stin-v-chalkidiki/
– Η μήνυση της εταιρείας «WRE Ελλάς» εναντίον 19 πολιτών από την περιοχή της Τοπικής Κοινότητας Παντάνασσας και Κουλεντίων του Δήμου Μονεμβασίας επειδή στις 22/08/2018 κατέθεσαν στοιχεία στο Δασαρχείο Μολάων, στην Εισαγγελία Πρωτοδικών Σπάρτης και στο Α.Τ Νεάπολης αναφορικά με τη διάνοιξη δρόμου μήκους 1.500 μέτρων και πλάτους 6 έως 10 μέτρων μέσα σε δασική περιοχή. Η εταιρείας WRE EΛΛΑΣ έχει κατηγορήσει και ζητάει τη δίωξη σύσσωμου του Δημοτικού συμβούλιο του Δήμου Μονεμβασίας, φορέων, συλλόγων, επιτροπής αγώνα, ραδιοφωνικών σταθμών και πολιτών της περιοχής, που αντιτίθενται εδώ και 20 χρόνια στο αιολικό πάρκο, γιατί εξάντλησαν όλα τα νόμιμα μέσα και προχώρησαν σε ειρηνικές κινητοποιήσεις διαμαρτυρίας και ενημέρωσης για τους σχεδιασμούς της εταιρείας. https://www.efsyn.gr/ellada/koinonia/329382_sto-skamni-epeidi-katiggeilan-paranomi-dianoixi-dromoy
– Η αγωγή που κατέθεσε η εταιρεία «WRE ΕΛΛΑΣ» κατά του δημοσιογράφου Τάσου Σαραντή και της «Εφημερίδας των Συντακτών» για ρεπορτάζ που αφορά την ανωτέρω δίωξη στην Μονεμβασιά, με τον τίτλο «Οι ανεμογεννήτριες “γεννούν” βιομηχανία διώξεων» απαιτώντας αποζημίωση 225.000 ευρώ από τον ίδιο και την εφημερίδα. Η εταιρεία κατηγορεί τον δημοσιογράφο για δήθεν «δημοσίευση ψευδών, συκοφαντικών και προσβλητικών για την εταιρεία ισχυρισμών προσβάλλοντας βάναυσα το νομικό πρόσωπο της εταιρείας και θίγοντας ευθέως την επιχειρηματική δραστηριοποίησή της (…) στο πλαίσιο ενός γενικότερου ενορχηστρωμένου σχεδίου». Εξάλλου, η εταιρεία αξιώνει 1.000 ευρώ για κάθε επιπλέον αναφορά στο πρόσωπό της και να απαγγελθεί προσωρινή κράτηση 12 μηνών στον δημοσιογράφο και στον πρόεδρο του Δ.Σ. της εταιρείας που εκδίδει την εφημερίδα, ως μέσο εκτέλεσης της απόφασης που θα εκδοθεί. https://www.efsyn.gr/ellada/koinonia/329293_agogi-gia-reportaz-poy-aforoyse-biomihania-dioxeon
Τα περιβαλλοντικά κινήματα, οι τοπικές κοινωνίες και επιτροπές αγώνα έχουν πετύχει σημαντικές νίκες προάσπισης του περιβάλλοντος και των κατά τόπους οικοσυστημάτων, έχοντας να αντιπαλέψουν “μεγάλα πράσινα συμφέροντα”, κατά παραγγελία νομοσχέδια, κατασταλτικούς κρατικούς μηχανισμούς με παρουσία ΜΑΤ, πλάγιες και νυχτερινές μεθοδεύσεις, υπερταχείες δημόσιες διαβουλεύσεις και ταυτόχρονα, την αποσιώπηση όλων αυτών από τα κυρίαρχα Μέσα Μαζικής Ενημέρωσης.
Τέτοιες νίκες μετράμε στα Άγραφα, στο Νυμφαίο, στις Νησίδες του Αιγαίου, στη Σαμοθράκη, στο Τελέθριο και τη Μακρολούκα και για να επιτευχθούν χρειάστηκαν πάντα την ενεργό και διαρκή δράση σε τοπικό επίπεδο, επιστημονική τεκμηρίωση αλλά και τη στήριξη ενός ευρύτερου μετώπου ενεργών πολιτών που ενημερώθηκαν, διέδωσαν την πληροφορία ή/και συμμετείχαν στις δημόσιες διαβουλεύσεις, σε συγκεντρώσεις διαμαρτυρίας και ενημερωτικές δράσεις, συζητήσεις και δρώμενα.
Οι πρόσφατες αγωγές των “πράσινων επενδυτών” δείχνουν πως στην πραγματικότητα αυτοί μας φοβούνται.
Αυτό δείχνουν οι αντιδράσεις τους με την καταστολή, τις μηνύσεις και τις αγωγές. Ωστόσο, το ζήτημα των αγωγών SLAPP με το αίτημα της οικονομικής αποζημίωσης είναι πολύ επικίνδυνο και πρέπει να το ανακόψουμε πριν επεκταθεί περισσότερο και καταστεί πάγια τακτική τους.
Ας γίνουν η αφορμή για να μπει ένα πρώτο ανάχωμα σε αυτή την τακτική των ισχυρών ενάντια στους ασθενέστερους. Οι απόπειρες ποινικοποίησης των υπερασπιστών του περιβάλλοντος και οι απόπειρες φίμωσης του δημοσιογραφικού λόγου δεν θα περάσουν.
→ Συγκεντρωνόμαστε στα δικαστήρια της Ευελπίδων στις 10 Φεβρουαρίου στις 9π.μ., όπου εκδικάζεται η αγωγή κατά του δημοσιογράφου Τάσου Σαραντή.
Το κείμενο υπογράφουν οι: Αυτενέργεια – πολιτική συλλογικότητα | Support Earth | Oδοιπορικό Eνάντια στη Λεηλασία των Βουνών και της Φύσης | Κενό Δίκτυο | Πρωτοβουλία Ενάντια στην Περιβαλλοντική Καταστροφή και την Κλιματική Αλλαγή | Κίνηση για την Προστασία των Νησίδων του Αιγαίου | Κίνηση Πολιτών Κυθήρων Dynamo | Κίνηση Πολιτών Save Andros
«Το μονοπώλιο της βίας» ΠΡΟΒΟΛΗ 09/02
Ενάντια στην εισβολή στην Ουκρανία #antiwar
Διαβάστε στην ίδια κατηγορία
Η βαρβαρότητα συνεχίζεται, το Πολυτεχνείο ζει; Αγώνας για κοινωνική αυτονομία & άμεση δημοκρατία
Ανακοίνωση για τον πόλεμο στην Ουκρανία
Αποτελέσματα 1ου συμμετοχικού εργαστηρίου «H πολιτική αλλιώς – Τι δεν λειτουργεί;»
Από το Ιράν έως τη Ρωσία, ενάντια στον αυταρχισμό και την ολιγαρχία!
Θερινή προβολή: THE PARADE (Σερβία, 2011) & συζήτηση | 08/09
Λευτεριά στον απεργό πείνας Γ. Μιχαηλίδη – Να σπάσουμε την πολιτική διαφθορά & τη δικαστική βαρβαρότητα!
FREEDOM TO PEOPLE, DEATH TO EMPIRES! (ηχητικά εκδηλώσεων + φωτογραφίες)
Εκδηλώσεις 17/05: Πόλεμος, Ενέργεια & BAR ενίσχυσης – FREEDOM TO PEOPLE, DEATH TO EMPIRES!
Κανάλι youtube: aftenergeia collective
→ Οι συνελεύσεις της «Αυτενέργειας» πραγματοποιούνται τις Τετάρτες στις 20.00, ανά 2 εβδομάδες, στο TRISE (Διεθνές Ινστιτούτο Κοινωνικής Οικολογίας), Κολοκοτρώνη 31, Σύνταγμα.
Το κανάλι μας στο youtube
Συντονισμός για τον ερχομό των Ζαπατίστας
Χρονολόγιο Επιλέξτε μήνα Σεπτέμβριος 2022  (2) Ιούλιος 2022  (2) Ιούνιος 2022  (1) Μάιος 2022  (1) Απρίλιος 2022  (3) Μάρτιος 2022  (3) Φεβρουάριος 2022  (3) Ιανουάριος 2022  (2) Δεκέμβριος 2021  (2) Νοέμβριος 2021  (4) Οκτώβριος 2021  (2) Σεπτέμβριος 2021  (3) Μάιος 2021  (3) Απρίλιος 2021  (4) Μάρτιος 2021  (2) Ιανουάριος 2021  (2) Νοέμβριος 2020  (3) Σεπτέμβριος 2020  (1) Ιούλιος 2020  (1) Ιούνιος 2020  (3) Μάιος 2020  (1) Απρίλιος 2020  (5) Μάρτιος 2020  (1) Ιανουάριος 2020  (3) Δεκέμβριος 2019  (3) Νοέμβριος 2019  (2) Οκτώβριος 2019  (1) Σεπτέμβριος 2019  (2)